Krupa na Vrbasu
Krupa na Vrbasu je naseljeno mjesto u gradu Banjoj Luci, Bosna i Hercegovina. Krupa na Vrbasu je također i mjesna zajednica koja obuhvata naselja Krupa na Vrbasu, Rekavice, Krmine i Bare. Naselje smješteno je na ušću rječice Krupe u Vrbas, 25 km jugoistočno od Banja Luke na magistralnom putu M-16, između Zvečajske i Grebenske klisure. Danas je to poznato izletište zahvaljući prirodnim ljepotama koje posjeduje, kao što su kaskadni vodopadi, stare vodenice, šetalište duž obala rijeke Krupe, Strikina pećina, manastir svetog Ilije, srednjovjekovni grad Greben (1192. god) i šumoviti predjeli. Svake godine na području Krupe održava se likovna kolonija koja traje po nekoliko dana. Naselje Krupa je bilo naseljeno još u srednjem vijeku. Do danas su sačuvani ostaci starog grada sa jednom okruglom kulom na stijeni, stari manastir, (koji su spalile ustaše tokom Drugog svjetskog rata) sa ostacima starih zgrada i nekropola sa stećcima. U zaseoku Tovilovići, na uzvisini na obodu hrastove šume, nalazi se crkva brvnara. Proglašena je za nacionalni spomenik Bosne i Hercegovine. Crkva je i mjesto hodočašća pravoslavnih vjernika.